Imtella' Marzu 26, 2021 Rapport: Ruth Castillo Ħames bastimenti li l-ġimgħa d-dieħla kellhom jaslu fil-Freeport, jinsabu maqbuda ma' għadd kbir t'oħrajn fil-Kanal ta' Suez, fl-Eġittu. Il-Kap Eżekuttiv tal-Freeport qal lil TVM li dan se jkollu impatt fuq l-operat tal-Freeport fil-ġimgħat li ġejjin. Intant, fil-Kanal ta' Suez għaddejjin l-isforzi biex jinqala' l-bastiment tal-kontejners, Ever Given, li weħel f'nofs il-kanal. L-operazzjoni taf tieħu jiem, jekk mhux ġimgħat. L-operat tal-Freeport intlaqat mill-inċident tal-bastiment tal-kontejners, Ever Given, fil-kanal ta' Swejż, fl-Eġittu, li qed iżomm aktar minn tmien biljun ewro fi prodotti milli jiġu trasportati kuljum, inkluż lejn Malta. Il-Kap Eżekuttiv tal-Freeport, Alex Montebello, qal lil TVM li hemm ħames bastimenti tal-merkanzija ta' kumpaniji ewlenin, li kellhom jaslu Malta, u jinsabu maqbudin fil-kanal ta' Swejż jistennew sakemm jinfetaħ u jkollhom aċċess għall-Baħar Mediterran. "Dawn il-vapuri jkollhom xogħol ta' trasbord, li jkun destinat għal portijiet oħra fil-Mediterran kif ukoll xogħol għal-lokal – xogħol għall-industrija lokali." Is-Sur Montebello żied jgħid li l-effetti fuq l-operat tal-Freeport se jinħassu fil-ġimgħat li ġejjin. "Nistennew żviluppi fil-każ tal-ftuħ tal-kanal għax la darba imbagħad jinfetaħ is-Suez Canal u jerġa' jibda jopera b'mod normali allura se jkollna ħafna xogħol li jasal f'daqqa u hemmhekk se tkun sfida loġistika għalina." Din il-problema qed jiffaċċjawha diversi portijiet Mediterranji tal-ġarr u l-ħatt tal-merkanzija, minħabba li kif weħel il-bastiment wassal biex aktar minn 160 bastiment jinsabu maqbuda fil-kanal ta' Swejż. Rotta alternattiva hija li l-bastimenti jduru mal-kontinent Afrikan kollu bil-konsegwenza li l-vjaġġi jieħdu mat-12-il ġurnata aktar sakemm jaslu fil-Mediterran. Il-bastiment Ever Given, operat mill-kumpanija mit-Tajwan Evergeen Marine, huwa wieħed mill-akbar bastimenti fid-dinja. B'tul daqs erba' grounds tal-football, il-bastiment jiżen mal-200,000 tunnellata u kapaċi jġorr 20,000 kontejner. Minkejja l-isforzi li qed isiru, esperti qalu li l-operazzjoni biex il-bastiment jinqala' u jitneħħa taf tieħu ġimgħat. L-istoriku marittimu, Sal Mercogliano, spjega li fost l-oħrajn jistgħu jbattlu l-bastiment mill-ilma, iż-żejt u l-fuel, u jista' anke jintuża tagħmir ta' tħammil. Fl-aħħar snin, il-bastimenti li jġorru l-kontejners kważi rduppjaw fil-qies tagħhom, bil-konsegwenza li jkun ferm aktar diffiċli li jiġu mċaqilqa meta jseħħu inċidenti ta' dan it-tip. Il-kanal ta' Swejż, li ġie inawgurat fl-1869 – illum huwa waħda mill-aktar rotot beżlin fid-dinja li minnha jgħaddu mat-12% tal-kummerċ globali.